b'\n_START_ARTICLE_\nJaponijos\xe2\x80\x93Lietuvos santykiai\n_START_PARAGRAPH_\nTarptautiniai Japonijos\xe2\x80\x93Lietuvos santykiai oficialiai u\xc5\xbemegzti 1922\xc2\xa0m. gruod\xc5\xbeio 20 d., tuometei Japonijos imperijai pripa\xc5\xbeinus Lietuvos nepriklausomyb\xc4\x99, ta\xc4\x8diau tarpvalstybini\xc5\xb3 kontakt\xc5\xb3 prad\xc5\xbeia laikomi 1919\xc2\xa0m. sausio 3 d., kai Japonija Lietuv\xc4\x85 pripa\xc5\xbeino de facto._NEWLINE_Japonija pripa\xc5\xbeino soviet\xc5\xb3 \xc4\xafvykdyt\xc4\x85 Baltijos \xc5\xa1ali\xc5\xb3, tarp j\xc5\xb3 ir Lietuvos, aneksij\xc4\x85. 1991\xc2\xa0m. rugs\xc4\x97jo 6 d. Japonija pripa\xc5\xbeino atsik\xc5\xabrusios Lietuvos nepriklausomyb\xc4\x99, o 1991\xc2\xa0m. spalio 10 d. atnaujinti diplomatiniai santykiai. Lietuva savo \xc5\xa1alies ambasad\xc4\x85 turi Tokijuje bei garb\xc4\x97s konsulatus Sapore, Osakoje, Fukujamoje ir Gifu, tuo tarpu Vilniuje yra \xc4\xafsik\xc5\xabrusi Japonijos ambasada.\n_START_SECTION_\nPirmieji kontaktai tarp japon\xc5\xb3 ir lietuvi\xc5\xb3 XIX a.\n_START_PARAGRAPH_\nPirmieji kontaktai tarp Lietuvos ir Japonijos u\xc5\xbesimezg\xc4\x97 tuometei Japonijai nutraukus savo izoliacionizmo politik\xc4\x85. 1858\xc2\xa0m. Rusijos imperijos atstovu Japonijoje paskirtas garsios Lietuvos Did\xc5\xbeiosios Kunigaik\xc5\xa1tyst\xc4\x97s gimin\xc4\x97s palikuonis Josifas Go\xc5\xa1kevi\xc4\x8dius, dal\xc4\xaf savo gyvenimo praleid\xc4\x99s Vilniaus gubernijoje. 1852\xc2\xa0m. jis aplank\xc4\x97 Japonij\xc4\x85 kaip vert\xc4\x97jas derybose d\xc4\x97l santyki\xc5\xb3 tarp Rusijos ir Japonijos u\xc5\xbemezgimo, v\xc4\x97liau i\xc5\xa1leido rus\xc5\xb3-japon\xc5\xb3 \xc5\xbeodyn\xc4\x85. Laikomas japonistikos pradininku Lietuvos teritorijoje._NEWLINE_Tuo tarpu pirmasis kontaktas i\xc5\xa1 Japonijos pus\xc4\x97s \xc4\xafvyko 1862 m., kuomet rugs\xc4\x97jo 18 d. japon\xc5\xb3 delegacija, taip vadinamoji Bunki\xc5\xab misija keliaudama traukiniu i\xc5\xa1 Sankt Peterburgo \xc4\xaf Berlyn\xc4\x85 prava\xc5\xbeiavo Lietuvos teritorij\xc4\x85 ir trumpam i\xc5\xa1lipo Kaune. \xc5\xa0is \xc4\xafvykis yra apra\xc5\xa1ytas misijos dalyvio valstyb\xc4\x97s veik\xc4\x97jo ir \xc5\xbeurnalisto Juki\xc4\x8dio Fukudzavos, kuris misijoje dirbo vert\xc4\x97ju._NEWLINE_Vis d\xc4\x97lto d\xc4\x97l Lietuvos geopolitin\xc4\x97s pad\xc4\x97ties ir atstumo ry\xc5\xa1iai i\xc5\xa1liko visi\xc5\xa1kai minimal\xc5\xabs, apie daugiau netiesiogini\xc5\xb3 ry\xc5\xa1i\xc5\xb3 duomen\xc5\xb3 n\xc4\x97ra.\n_START_SECTION_\n1905\xe2\x80\x931919\xc2\xa0m. laikotarpis\n_START_PARAGRAPH_\n1905\xc2\xa0m. vykusio karo tarp Rusijos ir Japonijos metu dalis lietuvi\xc5\xb3, kaip carin\xc4\x97s Rusijos kari\xc5\xb3, dalyvavo kovodami m\xc5\xab\xc5\xa1iuose. Vienas j\xc5\xb3\xc2\xa0\xe2\x80\x93 generolas Silvestras \xc5\xbdukauskas, vadovav\xc4\x99s m\xc5\xab\xc5\xa1iams Mand\xc5\xbei\xc5\xabrijoje. Japonijai laim\xc4\x97jus kar\xc4\x85, \xc5\xbeenkliai i\xc5\xa1augo lietuvi\xc5\xb3 inteligentijos, siekian\xc4\x8dios autonomijos ar nepriklausomyb\xc4\x97s nuo Rusijos imperijos, susidom\xc4\x97jimas Japonija. 1906\xc2\xa0m. b\xc5\xabsimo socialdemokrat\xc5\xb3 partijos pirmininko ir Nepriklausomyb\xc4\x97s akto signataro Stepono Kairio i\xc5\xa1leistos trys pirmosios lietuvi\xc5\xa1kos knygel\xc4\x97s apie Japonij\xc4\x85. Jose nagrin\xc4\x97jama Japonijos visuomen\xc4\x97, istorija, m\xc4\x85stymo b\xc5\xabdas, konstitucija. \xc5\xa0is \xc4\xafvykis neretai laikomas kertiniu japonologijos sklaidai Lietuvoje._NEWLINE_1916 m. rugpj\xc5\xab\xc4\x8dio m\xc4\x97nes\xc4\xaf keliaudami i\xc5\xa1 Lietuvos \xc4\xaf JAV dvi savaites Japonijoje praleido Martynas Y\xc4\x8das ir Jonas \xc5\xbdilius. 1917 m. gr\xc4\xaf\xc5\xbedamas i\xc5\xa1 JAV \xc4\xaf Lietuv\xc4\x85 Japonijoje lank\xc4\x97si Jonas \xc5\xa0li\xc5\xabpas su dukra Aldona. 1918\xc2\xa0m. Lietuvai paskelbus apie valstybingumo atk\xc5\xabrim\xc4\x85 buvo aktualus Japonijos imperijos, kaip vienos Pirmojo pasaulinio karo laim\xc4\x97toj\xc5\xb3, prielankumas. Pirmieji diplomatiniai kontaktai prasid\xc4\x97jo pa\xc4\x8dioje 1919\xc2\xa0m. prad\xc5\xbeioje.\n_START_SECTION_\nSantykiai Tarpukario laikotarpiu (1919\xe2\x80\x931940)\n_START_PARAGRAPH_\nJaponija de jure pripa\xc5\xbeino Lietuv\xc4\x85 1922\xc2\xa0m. Iki tol tarp Japonijos ir Lietuvos b\xc5\xabta nema\xc5\xbeai diplomatini\xc5\xb3 kontakt\xc5\xb3, daugiausiai d\xc4\x97l to, kad Japonija buvo Ambasadori\xc5\xb3 konferencijos, atsakingos u\xc5\xbe Klaip\xc4\x97dos kra\xc5\xa1to administravim\xc4\x85, nar\xc4\x97. 1925 m. Japonija, kartu su Italija, Did\xc5\xbei\xc4\x85ja Britanija ir Pranc\xc5\xabzija ratifikavo Klaip\xc4\x97dos konvencij\xc4\x85, kuria buvo nustatytas Klaip\xc4\x97dos kra\xc5\xa1to, kaip autonominio regiono, priklausan\xc4\x8dio Lietuvai, statusas._NEWLINE_D\xc4\x97l geografin\xc4\x97s pad\xc4\x97ties ir kit\xc5\xb3 prie\xc5\xbeas\xc4\x8di\xc5\xb3 santykiai tarp \xc5\xa1ali\xc5\xb3 glaud\xc5\xbeiai vystomi nebuvo. Vis d\xc4\x97lto Lietuvoje buvo gan populiarus japon\xc5\xb3 kovos menas d\xc5\xbeiud\xc5\xbeitsu, kurio 1929\xe2\x80\x931930\xc2\xa0m. Kauno auk\xc5\xa1tesniojoje policijos mokykloje buvo mokoma kaip privalomos disciplinos. Lietuvos visuomenininkas Matas \xc5\xa0al\xc4\x8dius net tris kartus lank\xc4\x97si Japonijoje. Pirm\xc4\x85j\xc4\xaf kart\xc4\x85 lank\xc4\x97si 1919 m., paskutin\xc4\xafj\xc4\xaf kart\xc4\x85 - 1934 m., ir sugr\xc4\xaf\xc5\xbe\xc4\x99s \xc4\xaf Lietuv\xc4\x85 para\xc5\xa1\xc4\x97 knyg\xc4\x85 Sve\xc4\x8diuose pas keturiasde\xc5\xa1imt taut\xc5\xb3, kurioje detaliai apra\xc5\xa1o ir Japonijos situacij\xc4\x85, kult\xc5\xabr\xc4\x85. Apie Japonij\xc4\x85 lietuvi\xc5\xa1koje spaudoje taip pat ra\xc5\xa1\xc4\x97 nuo 1933 m. ten gyven\xc4\x99s kunigas Albinas Margevi\xc4\x8dius._NEWLINE_1929 m. vasario 18 d. tarp Lietuvos ir Japonijos pasira\xc5\xa1ytas susitarimas d\xc4\x97l viz\xc5\xb3 panaikinimo, o 1930 m. gegu\xc5\xbe\xc4\x97s 2 d. - Prekybos ir laivininkyst\xc4\x97s sutartis. 1930 m. Lietuvoje taip pat lank\xc4\x97si Taut\xc5\xb3 S\xc4\x85jungos pasekretoriaus pareigas einantis Jotaro Sugimura. Vis d\xc4\x97lto glaudesni dvi\xc5\xa1aliai santykiai nesivyst\xc4\x97. Japonijai u\xc5\xbe\xc4\x97mus Mand\xc5\xbei\xc5\xabrij\xc4\x85 ir t\xc4\x99siant karinius veiksmus Kinijoje, Tarpukario Lietuvos spauda tai atvaizduodavo neigiamai._NEWLINE_1939 m. Naci\xc5\xb3 Vokietijai parei\xc5\xa1kus ultimatum\xc4\x85 Lietuvai d\xc4\x97l Klaip\xc4\x97dos kra\xc5\xa1to, Japonija, nepaisant Klaip\xc4\x97dos konvencijos \xc4\xafsipareigojim\xc5\xb3, buvo viena i\xc5\xa1 Vokietijos pretenzijas par\xc4\x97musi\xc5\xb3 \xc5\xa1ali\xc5\xb3 (Lietuvos nepar\xc4\x97m\xc4\x97 n\xc4\x97 viena signatar\xc4\x97). Tai nesutrukd\xc4\x97 tais pa\xc4\x8diais metais atidaryti Japonijos konsulato - jis \xc4\xafsteigtas 1939\xc2\xa0m. profesoriaus Juozo Tonk\xc5\xabno i\xc5\xa1nuomotame name Vai\xc5\xbeganto g. B\xc5\xabtent konsulate 1940\xc2\xa0m. vasar\xc4\x85 konsulas \xc4\x8ciun\xc4\x97s Sugiharos i\xc5\xa1dav\xc4\x97 did\xc5\xbei\xc4\x85j\xc4\x85 dal\xc4\xaf tranzitini\xc5\xb3 viz\xc5\xb3 Lenkijos ir Lietuvos \xc5\xbeydams, b\xc4\x97gusiems nuo galimo naci\xc5\xb3 persekiojimo.\n_START_SECTION_\nSantykiai okupacij\xc5\xb3 metais\n_START_PARAGRAPH_\nSovietin\xc4\x97 okupacija nutrauk\xc4\x97 ir po truput\xc4\xaf besipl\xc4\x97tojan\xc4\x8dius dvi\xc5\xa1alius santykius. Ta\xc4\x8diau tik\xc4\x97tina, kad neformali\xc5\xb3 kontakt\xc5\xb3 tarp abiej\xc5\xb3 taut\xc5\xb3 b\xc5\xabta Sibire, kur buvo i\xc5\xa1tremti ir japon\xc5\xb3 karo belaisviai ir dalis pietinio Sachalino salos gyventoj\xc5\xb3._NEWLINE_Sovietin\xc4\x97s okupacijos metais Japonija buvo viena i\xc5\xa1 keli\xc5\xb3 valstybi\xc5\xb3, nepriklausiusi\xc5\xb3 Var\xc5\xa1uvos pakto valstybi\xc5\xb3, pripa\xc5\xbeinusi\xc5\xb3 Baltijos valstybes Soviet\xc5\xb3 S\xc4\x85jungos dalimi. Vis d\xc4\x97lto n\xc4\x97ra \xc5\xbeini\xc5\xb3, kad tuo laikotarpiu tuomet\xc4\x97je Lietuvos TSR b\xc5\xabt\xc5\xb3 lank\xc4\x99si Japonijos diplomatai, vyriausyb\xc4\x97s atstovai ar net privat\xc5\xabs sve\xc4\x8diai, nes santykiai tarp pa\xc4\x8dios Japonijos ir TSRS i\xc5\xa1liko sud\xc4\x97tingi._NEWLINE_Paskutiniaisiais TSRS de\xc5\xa1imtme\xc4\x8diais Lietuvoje Japonija dom\xc4\x97josi keletas lietuvi\xc5\xb3. Romualdas Neimantas (1939-2009) u\xc5\xbemezg\xc4\x97 santykius su keletu Japonijos mokslinink\xc5\xb3, buvo \xc4\xaf \xc5\xa1i\xc4\x85 \xc5\xa1al\xc4\xaf nuvyk\xc4\x99s ir para\xc5\xa1\xc4\x97 savo knygas Gyvenimas ant ugnikalnio (1984), Rytai ir Lietuva (1988) bei Nuo Nemuno iki Fudzijamos (1992). Arvydas Ali\xc5\xa1auskas, japon\xc5\xb3 kalbos i\xc5\xa1mok\xc4\x99s Maskvoje, buvo pirmasis lietuvis vert\xc4\x99s literat\xc5\xabr\xc4\x85 i\xc5\xa1 japon\xc5\xb3 kalbos. Jam priklauso Sakyo Komatsu, Rieko Nakagawa, Pimei Ogawa k\xc5\xabrini\xc5\xb3 vertimai._NEWLINE_Nors sovietme\xc4\x8diu santykiai tarp Lietuvos ir Japonijos nepl\xc4\x97toti, Atgimimo laikotarpiu 1989\xc2\xa0m. Klaip\xc4\x97da pirmoji ir kol kas vienintel\xc4\x97 Lietuvoje u\xc5\xbemezg\xc4\x97 miest\xc5\xb3 partneri\xc5\xb3 ry\xc5\xa1ius su Kud\xc5\xbei miestu Ivat\xc4\x97s prefekt\xc5\xabroje. Santykiai buvo tokie \xc5\xa1ilti, kad po 1991\xc2\xa0m. sausio \xc4\xafvyki\xc5\xb3, remdamas Lietuvos gyventoj\xc5\xb3 siek\xc4\xaf i\xc5\xa1laikyti nepriklausomyb\xc4\x99, tuometis Kud\xc5\xbei miesto meras Jo\xc5\xa1iakis Kud\xc5\xbeis i\xc5\xa1siunt\xc4\x97 SSRS vadovui Michailui Gorba\xc4\x8diovui protesto lai\xc5\xa1k\xc4\x85, reikalaudamas sustabdyti ginkluot\xc4\x85 agresij\xc4\x85, d\xc4\x97l ko v\xc4\x97liau apdovanotas Vytauto Did\xc5\xbeiojo ordino Karininko kry\xc5\xbeiumi. Pa\xc5\xbeym\xc4\x97tina ir tai, kad per Sausio \xc4\xafvykius Vilniuje b\xc5\xabta \xc5\xbeurnalist\xc5\xb3 i\xc5\xa1 Japonijos, filmavusi\xc5\xb3 tuome\xc4\x8dius \xc4\xafvykius, v\xc4\x97liau transliuotus per Japonijos televizij\xc4\x85. \xc5\xbdurnalistai apdovanoti sausio 13-osios atminimo medaliais.\n_START_SECTION_\nPolitiniai ry\xc5\xa1iai\n_START_PARAGRAPH_\nJaponija atkurt\xc4\x85 Lietuvos valstybingum\xc4\x85 pripa\xc5\xbeino 1991\xc2\xa0m. rugs\xc4\x97jo 6 d., t\xc4\x85 pa\xc4\x8di\xc4\x85 dien\xc4\x85, kai tai padar\xc4\x97 ir TSRS, o diplomatiniai santykiai u\xc5\xbemegzti 1991\xc2\xa0m. spalio 10 d. Tais pa\xc4\x8diais metais Japonijoje apsilank\xc4\x97 tuometinis Lietuvos ministras pirmininkas Gediminas Vagnorius._NEWLINE_1997 m. Lietuvos prezidentas Algirdas Brazauskas lank\xc4\x97si Japonijoje. Tais pa\xc4\x8diais metais Vilniuje atidaryta Japonijos ambasada, 1999 m. - Lietuvos ambasada Tokijuje, tarp \xc5\xa1ali\xc5\xb3 pasira\xc5\xa1yta bevizio re\xc5\xbeimo sutartis (pirmiausia j\xc4\x85 viena\xc5\xa1ali\xc5\xa1kai 1994 m. sausio 25 d. Japonijos pilie\xc4\x8diams \xc4\xafved\xc4\x97 Lietuva, o 2000 m. vasario 24 d. pasira\xc5\xa1yta abiej\xc5\xb3 vyriausybi\xc5\xb3, pasikei\xc4\x8diant notomis)._NEWLINE_2000 m. pabaigoje LR ambasados Japonijoje iniciatyva \xc4\xafkurta Japonijos ir Lietuvos draugyst\xc4\x97s asociacija \xc4\xafvairiapusiam bendradarbiavimui skatinti. Pirmuoju asociacijos pirmininku tapo Seii\xc4\x8di Mizuno._NEWLINE_2000-2018 m. laikotarpiu \xc4\xafvyko 13 auk\xc5\xa1to rango Japonijos pareig\xc5\xabn\xc5\xb3 apsilankym\xc5\xb3 Lietuvoje ir 36 auk\xc5\xa1to rango Lietuvos pareig\xc5\xabn\xc5\xb3 apsilankym\xc5\xb3 Japonijoje._NEWLINE_2006 m. Lietuvoje lank\xc4\x97si Japonijos u\xc5\xbesienio reikal\xc5\xb3 ministras Taro Aso._NEWLINE_2007\xc2\xa0m. Lietuvoje lank\xc4\x97si Japonijos imperatorius Akihito su \xc5\xbemona Mi\xc4\x8diko, o prie\xc5\xa1 tai, 2001\xc2\xa0m., Japonijoje lank\xc4\x97si Lietuvos prezidentas Valdas Adamkus su \xc5\xbemona Alma. Nuo 2008\xc2\xa0m. Lietuvoje pastoviai reziduoja ambasadorius, Seime \xc4\xafkurta bendradarbiavimo su Japonija Seimo grup\xc4\x97 (pirmoji pirminink\xc4\x97 Vida Marija \xc4\x8cigriejien\xc4\x97, veikia ir dabar), o Japonijos parlamente savo ruo\xc5\xbetu veikia Japonijos-Lietuvos parlamentin\xc4\x97 grup\xc4\x97 (pirmasis vadovas Hirofumi Nakasone, 2008 m. lank\xc4\x99sis Lietuvos Seime). 2009 m. lank\xc4\x97si \xc5\xa0intaro Ito, u\xc5\xbesienio reikal\xc5\xb3 viceministras._NEWLINE_2005\xc2\xa0m. Lietuvos delegacija dalyvavo EXPO parodoje, vykusioje Ai\xc4\x8di prefekt\xc5\xabroje, kurioje tur\xc4\x97jo veikiant\xc4\xaf paviljon\xc4\x85. Tais pa\xc4\x8diais metais Japonijoje lank\xc4\x97si premjeras Algirdas Brazauskas._NEWLINE_2010 m. lapkri\xc4\x8dio m\xc4\x97nes\xc4\xaf Japonijoje lank\xc4\x97si Lietuvos u\xc5\xbesienio reikal\xc5\xb3 ministras Audronius A\xc5\xbeubalis, ten susitik\xc4\x99s su Japonijos u\xc5\xbesienio reikal\xc5\xb3 ministru Seid\xc5\xbei Maehara, apsilank\xc4\x99s nepriklausomoje administracin\xc4\x97je tyrimo \xc4\xafstaigoje RIKEN (pavald\xc5\xbeiai Japonijos \xc5\xa1vietimo, kult\xc5\xabros, sporto, mokslo ir technologij\xc5\xb3 ministerijai, susitiko su \xc4\xafstaigos prezidentu, Nobelio premijos laureatu Riod\xc5\xbei Nojori. 2011 m. gegu\xc5\xbe\xc4\x97s m\xc4\x97n. Lietuvoje lank\xc4\x99sis valstyb\xc4\x97s sekretorius u\xc5\xbesienio reikalams Jutaka Banno aptar\xc4\x97 abipusius ir regionius klausimus, susitikdamas su Vyriausyb\xc4\x97s vadovais, Seimo nariais, Energetikos ministru Arvydu Sekmoku bei viceministre Asta Skaisgiryte-Liau\xc5\xa1kiene._NEWLINE_2018\xc2\xa0m. sausio 13-14 d. Lietuvoje pirm\xc4\x85 kart\xc4\x85 lank\xc4\x97si Japonijos ministras pirmininkas \xc5\xa0inzo Ab\xc4\x97, vizito metu aplank\xc4\x99s Vilni\xc5\xb3, buvus\xc4\xaf Japonijos konsulat\xc4\x85 Kaune ir Trakus. 2018\xc2\xa0m. spalio 9\xe2\x80\x9012 dienomis su atsakomuoju vizitu Japonijoje apsilank\xc4\x97 Lietuvos mininistras pirmininkas Saulius Skvernelis, kur susitiko su Japonijos premjeru ir aptar\xc4\x97 stipr\xc4\x97jan\xc4\x8dius dvi\xc5\xa1alius ekonominius santykius bei saugumo situacij\xc4\x85, lank\xc4\x97si Hiro\xc5\xa1imoje esan\xc4\x8diame memoriale ir Nagojoje, kur neseniai pastatytas paminklas buvusiam Lietuvos konsului \xc4\x8ciunei Sugiharai._NEWLINE_Lietuvoje gyvenan\xc4\x8di\xc5\xb3 japon\xc5\xb3 ir Japonijoje gyvenan\xc4\x8di\xc5\xb3 lietuvi\xc5\xb3 skai\xc4\x8dius i\xc5\xa1lieka ma\xc5\xbeas, ta\xc4\x8diau spar\xc4\x8diai augantis. Japonijos u\xc5\xbesienio reikal\xc5\xb3 ministerijos duomenimis, Japonijoje gyvena 643 lietuviai (2016 m. gruod\xc5\xbeio m\xc4\x97nesio duomenys), Lietuvoje - 82 japonai (2017 m. baland\xc5\xbeio m\xc4\x97n. duomenys).\n_START_SECTION_\nDaugia\xc5\xa1alis bendradarbiavimas\n_START_PARAGRAPH_\nVienas bendr\xc5\xb3 pasaulinio bendradarbiavimo projekt\xc5\xb3 \xe2\x80\x93 bendras darbas Afganistane. Lietuvos kariai, vadovav\xc4\x99 Provincijos atk\xc5\xabrimo grupei (PAG), kartu su Japonijos civili\xc5\xb3 komanda nuo 2009 m. kelerius metus atliko Goro provincijos atstatym\xc4\x85 ir pl\xc4\x97tr\xc4\x85. Tarp \xc4\xafvykdyt\xc5\xb3 darb\xc5\xb3 \xe2\x80\x93 \xc4\x8cag\xc4\x8darano ligonin\xc4\x97s atstatymas ir \xc4\x8cag\xc4\x8darano vaik\xc5\xb3 centro statyba.\n_START_SECTION_\nBendradarbiavimas gynybos srityje\n_START_PARAGRAPH_\n2016 m. rugpj\xc5\xab\xc4\x8dio m\xc4\x97n. 8-11 d. Klaip\xc4\x97dos uoste lank\xc4\x97si Japonijos savigynos j\xc5\xabr\xc5\xb3 paj\xc4\x97g\xc5\xb3 pratyb\xc5\xb3 eskadra, lank\xc4\x97si apie 750 Japonijos savigynos paj\xc4\x97g\xc5\xb3 j\xc5\xabrinink\xc5\xb3 ir civilio personalo, vadovaujam\xc5\xb3 kontradmirolo Hideto\xc5\xa1io Ivasakio. Laivai buvo atviri lankytojams. Japonijos atstovai vizito metu taip pat lank\xc4\x97si Kaune, Vilniuje ir Medininkuose, dalyvavo bendruose renginiuose su Lietuvos kariuomene, diskutavo apie j\xc5\xabrin\xc4\xaf saugum\xc4\x85 Indijos ir Ramiojo vandenyno regione, aptar\xc4\x97 tarptautin\xc4\xaf bendradarbiavim\xc4\x85.\n_START_SECTION_\nGarb\xc4\x97s konsulai\n_START_PARAGRAPH_\nLietuvos garb\xc4\x97s konsulatai veikia penkiose Japonijos vietose: Sapore, Osakoje, Gifu, Fukujamoje ir \xc4\x8ciboje.'